Kilpirauhasen gammakuvaus 99mTc

Sinulle on varattu kilpirauhasen gammakuvaus. Kilpirauhasen sijaintia, kokoa, muotoa ja toiminnan jakautumista tutkitaan radioaktiivisen merkkiaineen (radiolääke) avulla gammakameralla.

Tutkimukseen valmistautuminen

* Varaa tutkimukseen aikaa noin tunti.
* Voit syödä ja juoda normaalisti.
* **Noudata kilpirauhaslääkkeiden suhteen ohjeita, joita hoitava lääkäri on antanut.** (Yleensä Thyroxin on keskeytettävä 3 viikkoa ennen tutkimusta.)
* Vältä ennen tutkimusta runsaasti jodia sisältäviä lääkkeitä ja valmisteita. Jodi saattaa häiritä tutkimusta useita kuukausia. Runsaasti jodia sisältäviä lääkkeitä ja valmisteita ovat esim. joditabletit, rytmihäiriölääke amiodaroni (Cordarone®) ja merilevätabletit sekä merilevää sisältävä sushi-ateria. Jodia sisältävää ruokasuolaa voit käyttää normaalisti.
* Röntgentutkimuksissa käytettävä jodipitoinen varjoaine saattaa myös vaikuttaa radiolääkkeen imeytymiseen useiden kuukausien ajan. Ota yhteys isotooppiosastolle, jos sinulle on viime kuukausien aikana tehty röntgentutkimus jodipitoisella varjoaineella.

**Naisille**

Fertiili-ikäisen naisen tutkimus tehdään 10 päivän kuluessa kuukautisten alkamisesta. Kuukautisten ajankohdasta ei tarvitse välittää, mikäli sinulla on käytössä luotettava ehkäisymenetelmä (e -pillerit, -kapseli, -rengas, -laastari, -kierukka tai sterilisaatio). Kondomia emme pidä luotettavana ehkäisymenetelmänä. Raskaana olevalle tutkimusta ei yleensä tehdä. Raskaustesti antaa luotettavan tuloksen vasta, jos kuukautiset ovat myöhässä.

Radiolääkettä siirtyy äidinmaitoon. Pidä radiolääkkeen saamisen jälkeen imetyksessä 12 tunnin tauko. Tauon aikana talteen otettu maito kaadetaan viemäriin.

Tutkimuksen suorittaminen

* Saat radiolääkkeen injektiona laskimosuoneen kanyylin kautta.
* Odotteluaikaa noin 1/2 tuntia, radiolääke kulkeutuu verenkierron mukana kilpirauhaseen.
* Kaulan aluetta kuvataan gammakameralla. Kuvaus kestää 15 minuuttia, ja se on kivuton. Kuvauksen aikana makaat selällään liikkumatta. Vaatteet saavat olla päällä. Metalliesineet esim. korut riisut kaulalta kuvauksen ajaksi.

Tutkimuksen jälkeen huomioitavaa

Radiolääke ei vaikuta vointiisi ja häviää elimistöstäsi vuorokauden kuluessa. Radiolääke lähettää jonkin verran säteilyä lähiympäristöösi vuorokauden ajan. Muille ihmisille aiheutuva säteilyannos on kuitenkin niin pieni, ettei mitään varotoimia esim. perheenjäsenille tarvita.

Vastauksen tutkimuksesta saat hoitavalta lääkäriltäsi.

Yhteystiedot

Ilmoittaudu Isotooppiosastolle**,** Kajaanintie 50, sisäänkäynti S, sijainti S6, 2. kerros. Isotooppiosasto on lähes käytävän perällä tai Kiviharjuntie 9, sisäänkäynti G tai H, seuraa opastetta S ja sen jälkeen S6.

Tarkempia tietoja tutkimuksesta saat numerosta 040 1344566 arkisin klo 12:00 – 14.00.